ΓΡΑΠΤΗ ΕΡΩΤΗΣΗ E-2689/97 υποβολή: Klaus Rehder (PSE) προς την Επιτροπή (1 Σεπτεμβρίου 1997)

Θέμα: Καταβολή πριμοδότησης «πράσινης γης»

1. Προβλέπει η Ευρωπαϊκή Επιτροπή ενόψει της «Agenda 2000», τη θέσπιση μιας ειδικής πριμοδότησης «πράσινης γης»;

2. Μπορεί σύμφωνα με την Επιτροπή αυτή η πριμοδότηση να καλυφθεί από τη νεοθεσπισθείσα πριμοδότηση για τις αγελάδες γαλακτοπαραγωγής ύψους 215 Ecu;

3. Με ποιά οικολογικά κριτήρια συνδέεται ενδεχομένως (ανώτατα όρια ζωϊκού κεφαλαίου, κλπ.) αυτή η πριμοδότηση;

4. Ποιές πιστώσεις θα έπρεπε να χρησιμοποιήσει η Ευρωπαϊκή Ένωση, για να εισαγάγει μια παρόμοια πριμοδότηση για την Κοινότητα;

5. Μπορούν επί μέρους κράτη μέλη να καταβάλουν μεμονωμένα μια παρόμοια πριμοδότηση «πράσινης γης»;

Απάντηση του κ. Fischler εξ ονόματος της Επιτροπής (25 Σεπτεμβρίου 1997)

1. Στα πλαίσια του Προγράμματος Δράσης 2000, η Επιτροπή εισηγήθηκε την αντιστάθμιση των περικοπών στις τιμές του τομέα του γάλακτος και του βοείου κρέατος, με καταβολή πριμοδοτήσεων ανά κεφαλή ζώου. Το καθεστώς της πριμοδότησης κτηνοτροφικών φυτών, η εφαρμογή του οποίου έχει αξιολογηθεί πλήρως, είναι ιδιαίτερα απλό. Ωστόσο, οποιαδήποτε αλλαγή της εν λόγω πριμοδότησης θα μπορούσε να προκαλέσει προβλήματα εφαρμογής, κυρίως λόγω μιας στατιστικής βάσης ελάχιστα σταθερής σε σχέση με το σύστημα πριμοδοτήσεων ανά κεφαλή ζώου, το οποίο έχει ήδη αποδειχθεί ιδιαίτερα αποτελεσματικό.

Ωστόσο, οι προτεινόμενες πριμοδοτήσεις ανά κεφαλή ζώου δεν θα επιφέρουν αλλαγές στους συσχετισμούς μεταξύ περιοχής και πυκνότητας εκτροφής. Παράλληλα, η Επιτροπή εισηγήθηκε την προσαρμογή των διαφόρων μηχανισμών που ενθαρρύνουν την εκτατικοποίηση, προκειμένου να τους ενισχύσει. Παράγοντες εξίσου σημαντικοί για την προώθηση εκτακτικών πρακτικών εκτροφής αποτελούν, επίσης, οι προτάσεις οικολογικού περιεχομένου, σχετικά με πριμοδοτήσεις μειονεκτικών περιοχών, καθώς και η ενίσχυση και επέκταση των γεωργοπεριβαλλοντικών μέτρων.

2. Η Επιτροπή προτείνει την εισαγωγή πριμοδότησης ύψους 215 ECU ανά αγελάδα γαλακτοπαραγωγής, που θα περιλαμβάνει μία πριμοδότηση για τα βοειδή και μία για τις γαλακτοπαραγωγούς αγελάδες. Το Πρόγραμμα Δράσης 2000 δεν εισηγείται την καταβολή των ανωτέρω με τη μορφή πριμοδότησης κτηνοτροφικών φυτών.

3. Εφόσον δεν κατατέθηκε πρόταση για τη θέσπιση πριμοδότησης κτηνοτροφικών φυτών, δεν καθορίστηκαν οικολογικά κριτήρια. Οι τρέχουσες πληρωμές ανά εκτάριο, για τις μειονεκτικές περιοχές, έχουν άμεση σχέση με παράγοντες σχετικούς με την πυκνότητα εκτροφής. Η Επιτροπή πρότεινε το σχετικό πρόγραμμα πιστώσεων να μετατραπεί βαθμιαία σε αυτόνομο όργανο, αρμόδιο να διατηρεί και να προωθεί συστήματα εκτροφής χαμηλών εισροών. Επιπλέον, στις περιπτώσεις όπου θα είναι δυνατό να καταβάλλεται η πριμοδότηση κτηνοτροφικών φυτών, θα ενισχυθούν τα γεωργοπεριβαλλοντικά μέτρα, προκειμένου να αποζημιώνονται οι ιδιοκτήτες αγροκτημάτων για το επιπλέον κόστος της παροχής υπηρεσιών ευεργετικών για το περιβάλλον. Όσον αφορά τον τομέα των βοειδών, η Επιτροπή θα μεριμνήσει για τον τρόπο με τον οποίο οι ενέργειες υπέρ της εκτατικοποίησης μπορούν να αναβαθμιστούν, χωρίς να χρειαστεί κάποια σημαντική αλλαγή του συνολικού επιπέδου στήριξης.

4. Οι πληρωμές άμεσης στήριξης του εισοδήματος, που προέκυψαν από μεταρρυθμίσεις των κοινών οργανώσεων αγοράς, όπως προβλέπονται στο Πρόγραμμα Δράσης 2000, επιδοτούνται στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)-Τμήμα Εγγυήσεων.

5. Παρά το γεγονός ότι η Επιτροπή εισηγήθηκε να επιτραπεί στα κράτη μέλη να θεσπίσουν, βάσει των κοινοτικών κανονισμών, κριτήρια διαφοροποίησης για τις άμεσες πληρωμές, η πρόταση δεν προβλέπει επιπλέον πριμοδοτήσεις κτηνοτροφικών φυτών σε εθνικό ή περιφερειακό επίπεδο. Θα μπορούσε, ωστόσο, να επιτραπεί στα κράτη μέλη, στο πλαίσιο μεταξύ τους συμφωνίας, να δώσουν μεγαλύτερη έμφαση στις πριμοδοτήσεις κτηνοτροφικών φυτών, στο πλαίσιο του προγράμματος για τις μειονεκτικές περιοχές, καθώς και των προγραμμάτων για το περιβάλλον, που αποτελούν αμφότερα συγχρηματοδοτούμενα καθεστώτα.